Messining jajji afg'on muxlisi qochqinga aylandi 
Futbol yulduzi Lionel Messiga o'xshash uchun ustiga sellofan paketdan qilingan mayka kiyib to'p tepgan bolakay qochqinga aylandi. Tolibon do'q-po'pisalariga chidolmagan oila hozir Pokistonda.
Besh yoshli Murtazo Ahmadiy uchun argentinalik futbol yulduzi Lionel Messi – haqiqiy qahramon. Shu yil boshida afg’onistonlik bolakay internet orqali keng ommaga tanildi. Messining ismi va raqami tushirilgan sellofandan qilingan qo’lbola futbolka kiyib tushgan rasmi uni bir zumda mashhur qildi. Bundan xabar topgan Messi Murtazoga dastxati tushirilgan haqiqiy futbolka yubordi. Afg’oniston futbol federatsiyasi hatto Murtazoning Messi bilan uchrashuvini tashkil qilishga urindi. Biroq bolakayning mashhurligi oilasiga zarar bo'ldi. Tolibon ularga do’q-po’pisa qilganidan so'ng Ahmadiylar qo’shni Pokistonga qochishga majbur bo’ldi. “Borimni sotdim. Oilamni Afg’onistondan olib chiqib ketishga majbur bo’ldim. O’g’limning hayotini, yaqinlarim hayotini saqlab qolish uchun”, - deydi Murtazoning otasi. U toliblar dunyoga dong'i ketgan o'g'lini o’g’irlab ketishidan va garovdan ozod etish uchun katta pul so'rashidan qo'rqdi. Tolibon harakati Afg’onistonni 1996-2001-yillarda boshqarganida aksariyat sport turlari taqiqlangan edi. Kobuldagi eng katta stadionda sport musobaqalari o'rniga omma oldida qatl marosimlari o'tkazilar edi. Futbol man qilinmasa-da, toliblar sportni G’arb ta’siri deb biladi va unga qarshi. Otaning aytishicha, Murtazo Messi bilan kelajakda uchrashish umidini uzgani yo'q.